
–	so zreteľom na nariadenie Európskeho parlamentu a Rady (EÚ) 2021/692 z 28. apríla 2021, ktorým sa zriaďuje program Občania, rovnosť, práva a hodnoty a zrušuje nariadenie Európskeho parlamentu a Rady (EÚ) č. 1381/2013 a nariadenie Rady (EÚ) č. 390/2014[footnoteRef:1], [1:  	Ú. v. EÚ L 156, 5.5.2021, s. 1.] 

–	so zreteľom na pracovný dokument útvarov Komisie z 30. mája 2018 s názvom Posúdenie vplyvu pripojené k návrhu nariadenia, ktorým sa zriaďuje program Práva a hodnoty, návrhu nariadenia, ktorým sa zriaďuje program Spravodlivosť, návrhu nariadenia, ktorým sa zriaďuje program Kreatívna Európa (SWD(2018)0290),
–	so zreteľom na Správu o občianstve EÚ za rok 2020,
–	so zreteľom na Chartu základných práv Európskej únie,
–	so zreteľom na článok 20 Zmluvy o fungovaní Európskej únie a na článok 9 Zmluvy o Európskej únii,
–	so zreteľom na správu Európskeho parlamentu zo 6. apríla 2022 o vykonávaní opatrení zameraných na občiansku výchovu (2021/2008(INI)),
–	so zreteľom na odporúčanie Rady z 22. mája 2018 o presadzovaní spoločných hodnôt, inkluzívneho vzdelávania a európskeho rozmeru výučby,
–	so zreteľom na oznámenie Komisie z 3. decembra 2020 o akčnom pláne pre európsku demokraciu (COM(2020)0790),
–	so zreteľom na oznámenie Komisie z 2. decembra 2020 s názvom Stratégia posilnenia uplatňovania Charty základných práv v EÚ (COM(2020)0711),
–	so zreteľom na oznámenie Komisie z 18. septembra 2020 s názvom Únia rovnosti: akčný plán EÚ proti rasizmu na roky 2020 – 2025 (COM(2020)0565),
–	so zreteľom na oznámenie Komisie z 12. novembra 2020 s názvom Únia rovnosti: stratégia pre rovnosť LGBTIQ osôb na roky 2020 – 2025 (COM(2020)0698),
–	so zreteľom na oznámenie Komisie z 5. marca 2020 s názvom Únia rovnosti: stratégia pre rodovú rovnosť na roky 2020 – 2025 (COM(2020)0152),
–	so zreteľom na oznámenie Komisie z 5. októbra 2021 s názvom Stratégia boja proti antisemitizmu a podpory židovského života v EÚ (2021 – 2030) (COM(2021)0615),
–	so zreteľom na oznámenie Komisie zo 7. októbra 2020 s názvom Únia rovnosti: strategický rámec EÚ pre rovnosť, začlenenie a účasť Rómov (COM(2020)0620),
–	so zreteľom na oznámenie Komisie z 24. marca 2021 s názvom Stratégia EÚ v oblasti práv dieťaťa (COM(2021)0142),
–	so zreteľom na článok 54 rokovacieho poriadku, ako aj na článok 1 ods. 1 písm. e) rozhodnutia Konferencie predsedov z 12. decembra 2002 o postupe schvaľovania vypracovania iniciatívnych správ a na prílohu 3 k tomuto rozhodnutiu,
–	so zreteľom na správu Výboru pre kultúru a vzdelávanie (A9-0392/2023),
A.	keďže aktívna účasť na politickom a kultúrnom živote je základným právom, ktoré by malo byť rovnako prístupné všetkým; keďže vo Všeobecnej deklarácii ľudských práv sa stanovuje právo zúčastňovať sa na vláde a slobodných voľbách, právo zúčastňovať sa na kultúrnom živote spoločnosti a právo na pokojné zhromažďovanie a združovanie, čo umožňuje plnú účasť na živote spoločnosti;
B.	keďže občianstvo Únie poskytuje ľuďom rôzne práva, najmä právo predložiť Európskemu parlamentu petíciu v akejkoľvek otázke, ktorá patrí do zodpovednosti EÚ, právo upozorniť európskeho ombudsmana na zistené prípady nesprávneho úradného postupu ktorejkoľvek inštitúcie EÚ, právo písomne sa obrániť na ktorúkoľvek inštitúciu EÚ v jednom z úradných jazykov EÚ a dostať odpoveď v tom istom jazyku a právo na prístup k dokumentom Európskeho parlamentu, Rady a Komisie, v súlade s príslušnými pravidlami EÚ;
C.	keďže súčasné a vznikajúce systémové výzvy, ako je klimatická kríza, globálne pandémie, digitálna transformácia a sociálne nerovnosti, si vyžadujú prispôsobenie štruktúr a prístupov, ktoré zabezpečia aktívnu účasť občanov na živote spoločnosti; keďže v rámci aktívnej digitálnej účasti občanov by sa mala zohľadňovať a riešiť digitálna priepasť medzi generáciami, sociálnymi skupinami, ako aj medzi dobre prepojenými mestskými oblasťami a vidieckymi a odľahlými oblasťami, a zároveň zlepšiť všeobecnú digitálnu gramotnosť;
D.	keďže programy EÚ podporujúce občiansku angažovanosť, práva a hodnoty, pocit spolupatričnosti a zvyšovanie sociálno-občianskych kompetencií a kritické myslenie sú dôležitejšie ako kedykoľvek predtým;
E.	keďže občiansku angažovanosť treba chápať ako viacúrovňovú, zahŕňajúcu miestne, regionálne, národné, európske a globálne procesy, prostredníctvom ktorých ľudia získavajú informácie a vedomosti a vyjadrujú svoje názory, pričom sa zúčastňujú na rozhodnutiach, ktoré majú dosah na ich životy, a ovplyvňujú ich; keďže účastníkov z vidieckych a vzdialených oblastí treba podnecovať k účasti na programe; keďže prebiehajúce procesy globalizácie a európskej integrácie si vyžiadajú čoraz väčšiu politickú angažovanosť novej generácie Európanov na viacerých úrovniach, aby dokázali žiť a pracovať na medzinárodnej úrovni a začleniť odlišnosti do svojich každodenných životov; keďže spoločnosti sa stávajú rozmanitejšími, čím sa v Európe zvyšuje význam rešpektovania ľudskej dôstojnosti, rozmanitosti kultúr a pôvodu a odmietania akejkoľvek diskriminácie žien, LGBTIQ+ osôb, etnických menšín a iných marginalizovaných skupín alebo menšín;
F.	keďže sociálno-politické zmeny zaznamenané v členských štátoch, od polarizácie spoločnosti a nízkej dôvery k inštitúciám po zhoršenie demokracie, narúšanie právneho štátu, zmenšujúci sa priestor pre občiansku spoločnosť, vylučujúci nacionalizmus a zneužívanie euroskepticizmu na politické účely, spolu s nárastom extrémistických hnutí a autoritárstva,  entristických stratégií náboženského fundamentalizmu, ako aj dezinformačných kampaní a zavádzajúcich informácií, môžu predstavovať vážnu hrozbu pre európske demokracie a destabilizovať EÚ ako celok; keďže posilnenie aktívnej účasti a angažovanosti občanov prostredníctvom formálneho, neformálneho, informálneho a celoživotného vzdelávania zohráva zásadnú úlohu v boji proti tomuto trendu;
G.	keďže vzniku európskeho občianstva bráni vedomostná a emočná priepasť, ktorá často súvisí s mylným vnímaním EÚ, a preto by ho mal sprevádzať a posilňovať súbor mechanizmov umožňujúcich účasť občanov a medzikultúrny dialóg; keďže lepšie pochopenie našej spoločnej európskej histórie a väčšia angažovanosť občanov v spoločenskom a politickom živote môžu mať priaznivý vplyv na vznikajúcu európsku identitu, ktorá dopĺňa viaceré miestne, regionálne, národné, geografické, kultúrne alebo iné identity občanov; keďže aktívna účasť občanov a dialóg sú prepojené s európskym rozmerom občianskej výchovy a môžu účinne prispieť k vytvoreniu európskeho občianstva s jasnými právami a povinnosťami;
H.	keďže nedostatočná angažovanosť občanov, obmedzené vedomosti o EÚ a slabé chápanie jej pridanej hodnoty môžu prispieť k vnímaniu demokratického deficitu a viesť k euroskepticizmu v členských štátoch;
I.	keďže zmenšovanie občianskeho priestoru v Európskej únii a ďalších krajinách zapojených do programu ovplyvňuje demokratickú účasť a schopnosť organizácií občianskej spoločnosti pôsobiť ako systém bŕzd a protiváh v oblasti právneho štátu; keďže opatrenia na podporu a umožnenie účasti občianskej spoločnosti vrátane organizácií menšín a organizácií na úrovni najbližšej k občanom, ktoré majú dlhodobé výsledky a rozsiahle skúsenosti, sú mimoriadne dôležité pre ochranu demokracie, právneho štátu a ľudských práv v členských štátoch;
J.	keďže organizácie občianskej spoločnosti zastupujúce menšiny majú kľúčový význam pre vlastnú reprezentáciu a občiansku angažovanosť ľudí z menšinových skupín, najmä tých, ktorým chýbajú iné formálne spôsoby politického zastúpenia;
K.	keďže v roku 2020 malo v EÚ pobyt viac ako 22 miliónov štátnych príslušníkov tretích krajín; keďže tieto skupiny nemajú prístup k formálnym politickým aktivitám, čo vedie k tomu, že životy miliónov ľudí sú ovplyvnené rozhodnutiami, ktoré sa prijímajú bez ich zapojenia alebo príspevku; keďže táto skutočnosť predstavuje základný demokratický deficit v celej EÚ na všetkých úrovniach a výzvu pre vytváranie udržateľných, spravodlivých a účinných politík a programov; keďže uplatňovanie ľudských práv súvisiacich s politickou a verejnou účasťou osôb, ktoré nie sú občanmi, zohráva kľúčovú úlohu pri podpore demokratickej správy vecí verejných, právneho štátu, sociálneho začlenenia, hospodárskeho rozvoja a odstraňovania marginalizácie a diskriminácie v EÚ;
Počiatočné fázy realizácie programu Občania, rovnosť, práva a hodnoty (2021 – 2027): Oblasť č. 3 – Angažovanosť občanov
1.	je pevne presvedčený, že program Občania, rovnosť, práva a hodnoty predstavuje jedinečný príspevok k posilneniu občianskej angažovanosti a účasti z hľadiska základných práv tým, že účinne spája hodnoty, občiansky dialóg a občianstvo a zároveň podporuje sociálnu a rodovú rovnosť, rozmanitosť prostredníctvom pomoci s cieľom zachovať regionálne dedičstvo, historické povedomie a bojom proti diskriminácii a násiliu; zastáva názor, že program Občania, rovnosť, práva a hodnoty je základným nástrojom pre budúcnosť EÚ a pri riešení sociálno-politických výziev, ako sú medzery v poznatkoch, euroskepticizmus, zužujúci sa občiansky priestor a narúšanie právneho štátu v celej Európe a výzvy v tejto oblasti; nabáda k tomu, aby program podporoval opatrenia s cieľom budovať odolnosť organizácií občianskej spoločnosti vrátane tých, ktoré sú zamerané na právny štát a hodnoty Únie.
2.	pripomína, že vykonávanie programu Občania, rovnosť, práva a hodnoty je ešte len v počiatočnej fáze, keďže nariadenie, ktorým sa tento program zriaďuje, bolo prijaté až v roku 2021; poukazuje na to, že z tohto dôvodu bolo ukončených len niekoľko projektov v rámci oblasti 3 a príjemcovia majú k dispozícii len málo informácií, ktoré by umožnili presné vyhodnotenie výsledkov;
3.	vyzýva Komisiu, aby uprednostnila zber údajov o programe Občania, rovnosť, práva a hodnoty, najmä o znevýhodnených skupinách vrátane marginalizovaných komunít, menšín a zraniteľných skupín obyvateľstva s cieľom riešiť ich jedinečné výzvy a podporovať skúmanie ich skúseností; trvá na tom, že treba zaviesť silné mechanizmy monitorovania a hodnotenia; zdôrazňuje, že tento prístup bude užitočný pri tvorbe politiky, zabezpečí zmysluplnú účasť znevýhodnených skupín na iniciatívach občianskej angažovanosti, posilní ich hlas a vytvorí inkluzívnejší a spravodlivejší program a zároveň zabezpečí lepšie budúce hodnotenia vo všeobecnosti;
4.	zdôrazňuje, že program čelil viacerým výzvam, ktoré brzdili počiatočné fázy jeho realizácie, pričom mnohé z nich boli spôsobené vonkajšími faktormi, napríklad pandémiou COVID-19 a ruskou agresívnou vojnou na Ukrajine, a že tieto faktory narušili a ohrozili práva občanov a ich účasť na demokracii; konštatuje však, že po pomalom začiatku sa vykonávanie programu rozbehlo v súčasnosti funguje dobre; zdôrazňuje navyše, že treba organizovať informačné kampane s cieľom osloviť širšiu populáciu, najmä z vidieckych oblastí;
5.	je znepokojený tým, že využívanie a zavádzanie nových digitálnych nástrojov na čerpanie fondov EÚ (napr. nástroj eGrants) sa javí ako kľúčová otázka pre príjemcov v súvislosti s vývojom programu; vyjadruje poľutovanie nad tým, že zložité postupy tiež bránia účasti menších organizácií, ktoré nemajú čas a zdroje potrebné na absolvovanie procesu podávania žiadostí v stanovených lehotách; domnieva sa, že koncepcia týchto nástrojov obmedzuje schopnosť programu prispôsobiť sa novému vývoju a meniacim sa potrebám; vyzýva na odstránenie administratívnej záťaže a zjednodušenie procesov podávania žiadostí, uzatvárania zmlúv a podávania správ; zdôrazňuje, že zjednodušenie administratívnych požiadaviek zahŕňa aj efektívnejší a flexibilnejší proces podávania žiadostí pre organizácie, ktoré podpísali viacročné rámcové dohody o partnerstve, a to aj s cieľom predvídať politický vývoj; okrem toho zdôrazňuje, že treba, aby bol portál aplikácií používateľsky ústretovejší, najmä pre malé organizácie, a treba zabezpečiť, aby sa všetky dokumenty súvisiace s postupom preložili do všetkých jazykov EÚ s cieľom rozšíriť účasť všetkých členských štátov a zabezpečiť kultúrnu rozmanitosť;
6.	vyjadruje poľutovanie nad tým, že členské štáty nie sú povinné zriadiť národné kontaktné miesto pre program Občania, rovnosť, práva a hodnoty, ktoré by žiadateľom, zainteresovaným stranám a príjemcom poskytovalo neutrálne poradenstvo, užitočné informácie a podporu vrátane pomoci pri podávaní žiadostí a zároveň poskytovalo ľahko zrozumiteľné informácie o výstupoch programu; s poľutovaním konštatuje, že do júna 2023 malo národné kontaktné miesta len 20 členských štátov;
7.	je hlboko znepokojený tým, že súčasná miera inflácie ovplyvňuje prevádzkové náklady príjemcov programu Občania, rovnosť, práva a hodnoty; vyjadruje poľutovanie nad tým, že príjemcovia čelia výzvam pri realizácii svojich plánovaných činností, najmä pokiaľ ide o jednotkové náklady na cestovné, ubytovanie a denné príspevky, a možno budú musieť obmedziť niektoré pôvodne plánované činnosti, aby neprekročili rozpočet;
Politické odporúčania pre budúcnosť programu Občania, rovnosť, práva a hodnoty (CERV)
8.	vyzýva Komisiu, aby zriadila skupinu pre občiansky dialóg s cieľom zaistiť pravidelný, otvorený a transparentný dialóg s cieľom posilniť občiansky dialóg tak, aby sa podporil dvojstranný proces medzi inštitúciami na všetkých úrovniach a všetkými príslušnými zainteresovanými stranami, najmä s organizáciami občianskej spoločnosti, a tiež v rámci vykonávania článku 11 nariadenia (EÚ) 2021/692, ako aj na využitie občianskeho dialógu ako nástroja na riadenie a na určenie priorít pre dvojročný pracovný program, a s cieľom podporovať kolektívny rozmer občianskej angažovanosti ako rozhodujúci rozmer demokracie a právneho štátu;‑ v tejto súvislosti pripomína, že by sa mali podporovať inovačné opatrenia na podporu dialógu s občianskou spoločnosťou, a to aj s cieľom podporiť kultúru partnerstva založeného na dôvere s príjemcami grantov; vyzýva najmä na opatrenia na budovanie kapacít na podporu širokej účasti občianskej spoločnosti, najmä prostredníctvom prepojenia s inými systémami financovania poskytovanými prostredníctvom zdieľaného riadenia, ako je nástroj technickej podpory,
9.	pripomína, že treba riešiť podporiť účasť občanov posilnením európskeho rozmeru občianskej výchovy, a to v rámci učebných osnov a mimoškolských aktivít; zdôrazňuje, že skutočne európska občianska výchova môže informovať a formovať občanov v duchu občianskej angažovanosti a účasti a že v tomto zmysle môžu byť usmernenia EÚ vhodným nástrojom; zdôrazňuje význam začlenenia osôb bez občianstva, ktoré žijú v EÚ, a ich organizácií, ktoré samy vedú, do cieľovej skupiny programu Občania, rovnosť, práva a hodnoty, čo podporí demokratickú správu vecí verejných, právny štát a sociálne začlenenie;
10.	vyzýva členské štáty, ktoré ešte neurčili národné kontaktné miesta, aby to urobili čo najskôr, a vyzýva Komisiu, aby pokračovala v spolupráci so sieťou národných kontaktných miest prostredníctvom stretnutí, opatrení v oblasti odbornej prípravy a špecializovaných výmen, keďže ich organizácia zatiaľ bola veľmi úspešná; v tejto súvislosti nabáda Komisiu, členské štáty a národné kontaktné miesta, aby vytvorili európsku sieť národných kontaktných miest s cieľom uľahčiť výmenu najlepších postupov a poznatkov; ďalej nabáda Komisiu, aby vytvorila sieť príjemcov programu Občania, rovnosť, práva a hodnoty na účel výmeny skúseností a najlepších postupov a v záujme hlbšieho pochopenia miestnych a národných podmienok v celej EÚ aj mimo nej;
11.	berie na vedomie výsledky zavedenia rôznych typov mechanizmov prerozdeľovania grantov v rámci programu Občania, rovnosť, práva a hodnoty, ktoré boli doteraz veľmi povzbudivé; vyzýva na kvalitatívnu a kvantitatívnu analýzu rôznych výziev na prerozdeľovanie grantov s cieľom prípadne rozšíriť ich využívanie na ostatné oblasti programu Občania, rovnosť, práva a hodnoty, a to najmä na oblasť 3, aby sa zabezpečilo, že finančné prostriedky EÚ sa dostanú k organizáciám občianskej spoločnosti na úrovni najbližšej k občanom, ktoré majú dlhodobé výsledky a rozsiahle skúsenosti; naliehavo žiada Komisiu, aby ďalej zjednodušila administratívne postupy a požiadavky na prerozdeľovanie grantov a poskytla tak organizáciám, ktoré žiadajú o prerozdelenie grantu, väčšiu flexibilitu voči príjemcom čiastkových grantov a zabezpečila primerané pracovné normy a normy v oblasti zdravotnej a sociálnej ochrany; domnieva sa, že požiadavky na spolufinancovanie by sa mohli revidovať s cieľom prispôsobiť pravidlá situácii príjemcu, aby sa podporila väčšia škála príjemcov vrátane jednotlivcov a mikroštruktúr, ako aj tematických oblastí; trvá na tom, že je dôležité podporovať využívanie programu v sektore vzdelávania vo všeobecnosti vrátane študentov, učiteľov, pedagogických pracovníkov a pracovníkov s mládežou; zdôrazňuje, že z financovania z programu Občania, rovnosť, práva a hodnoty v oblasti práv, rovnosti, hodnôt a občianskej angažovanosti, pre ktoré sú iné zdroje financovania veľmi vzácne alebo chýbajú, by sa mal hradiť vyšší percentuálny podiel výšky grantov; naliehavo žiada Komisiu, aby zabezpečila, že finančné prostriedky sa pridelia štruktúram, ktoré rešpektujú Chartu základných práv Európskej únie, napríklad prostredníctvom kontrolných mechanizmov, ktorými sa zaručia primerané normy v oblasti práce, zdravotnej starostlivosti a sociálnej ochrany; vyzýva na posúdenie mechanizmu opätovného udeľovania grantov s cieľom vyhodnotiť jeho účinnosť a flexibilitu pri oslovovaní skupín na miestnej úrovni a pri podpore organizácií v krajinách so zmenšujúcim sa občianskym priestorom;
12.	žiada, aby sa rozpočet programu v nasledujúcom viacročnom finančnom rámci (VFR) zvýšil na 2,6 miliardy EUR s cieľom uspokojiť rastúci dopyt po iniciatívach v oblasti občianskej angažovanosti a demokratickej účasti a aby sa vytvoril ad hoc mechanizmus na ochranu obhajcov ľudských práv, podobný mechanizmom zavedeným pre obhajcov ľudských práv mimo EÚ alebo ochranu novinárov, a aby sa vo všeobecnosti riešil vplyv inflácie na náklady programu, a to aj so zreteľom na závery Konferencie o budúcnosti Európy o európskom občianstve a vzdelávaní, ako aj strategický význam programu CERV pre vykonávanie priorít EÚ;
13.	zdôrazňuje, že pre úspech programu majú zásadný význam účinné komunikačné a osvetové činnosti, a preto ich treba uprednostniť s cieľom zapojiť potenciálnych príjemcov, najmä na miestnej úrovni;
14.	uznáva, že výmeny a účasť na činnostiach v rámci programu Občania, rovnosť, práva a hodnoty sú kľúčové pre budovanie kapacít organizácií občianskej spoločnosti v oblasti občianskej angažovanosti a presadzovanie hodnôt EÚ v krajinách mimo EÚ; zdôrazňuje, že aktívna angažovanosť a oddanosť európskym hodnotám sa nezačínajú dohodami o pristúpení a sú výsledkom dlhodobej práce aktivistov a organizácií občianskej spoločnosti na presadzovaní týchto myšlienok a podpore miestnych aktivistov v krajinách mimo EÚ; nabáda Komisiu, aby uľahčila účasť občanov tretích krajín prostredníctvom zapojenia organizácií a zástupcov občianskej spoločnosti z krajín mimo EÚ do činností programu CERV; žiada preto, aby sa z programu Občania, rovnosť, práva a hodnoty uhrádzali náklady na účasť zástupcov občianskej spoločnosti, prinajmenšom z kandidátskych a pridružených krajín, bez ohľadu na to, či je ich krajina zapojená do tohto programu; zdôrazňuje, že je potrebné riešiť výzvy spojené s vojnou na Ukrajine podporou projektov s ukrajinskými partnermi prostredníctvom spomienkových činností, činností zameraných na demokratickú účasť a obnovy ukrajinského kultúrneho dedičstva;
15.	opakuje svoje výzvu, aby Komisia urobila z programu Občania, rovnosť, práva a hodnoty hybnú silu činnosti v oblasti európskeho historického povedomia prostredníctvom aktívnej podpory štruktúr, ktoré sú zamerané na posilnenie kritickej historickej pamäte, napríklad na nadnárodný výskum a navštevovanie pamätných miest v EÚ aj mimo nej, najmä s cieľom odsúdiť historický a kultúrny revizionizmus; vyzýva Komisiu a členské štáty, aby venovali osobitnú pozornosť citlivým spoločenským otázkam, ktoré by mohli byť predmetom možnej inštrumentalizácie;
16.	žiada, aby program CERV podporoval vznikajúcu dynamiku prepojenia partnerstiev miest a sietí miest s partnerstvami vzdelávacích inštitúcií, čo môže posilniť európsky rozmer, výmenu osvedčených postupov a pocit spolupatričnosti;
17.	naliehavo žiada Komisiu, aby ďalej zjednodušila administratívne postupy pre štvorročné rámcové partnerstvá v oblasti grantov na prevádzku, najmä pokiaľ ide o špecifické vlastnosti použitého nástroja IT, ktorý sa javí ako vhodnejší pre povahu grantov na akcie;
°
°     °
18.	poveruje svoju predsedníčku, aby postúpila toto uznesenie Rade a Komisii.

